CELEX: 
Language: sk
Date: 2020-11-18 00:00:00
Title: VYKONÁVACIE NARIADENIE KOMISIE (EÚ) …/... ktorým sa mení vykonávacie nariadenie (EÚ) 2015/2447, pokiaľ ide o určité pravidlá týkajúce sa schválených hospodárskych subjektov

VYKONÁVACIE NARIADENIE KOMISIE (EÚ) …/...
            
            
               z 18. 11. 2020,
            
            
               ktorým sa mení vykonávacie nariadenie (EÚ) 2015/2447, pokiaľ ide o určité pravidlá týkajúce sa schválených hospodárskych subjektov
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie
                  1
               , a najmä na jeho článok 41,
            
            
               keďže:
            
            
               (1)S cieľom zabezpečiť, aby sa na účely udelenia statusu schváleného hospodárskeho subjektu jednotne uplatňovalo kritérium stanovené v článku 39 písm. a) nariadenia (EÚ) č. 952/2013 (ďalej len „kódex“) vyžadujúce absenciu akéhokoľvek závažného porušenia alebo opakovaných porušení colných a daňových predpisov vrátane absencie záznamu o závažných trestných činoch súvisiacich s hospodárskou činnosťou žiadateľa, treba objasniť určité ustanovenia článku 24 vykonávacieho nariadenia Komisie (EÚ) 2015/2447
                  2
               . Po prvé, treba objasniť, že pokiaľ ide o porušenia, uvedené kritérium je splnené, ak žiadny správny ani súdny orgán nerozhodol, že jedna z osôb uvedených v článku 24 ods. 1 písm. b) sa v priebehu predchádzajúcich troch rokov dopustila takýchto porušení. Skutočnosti zakladajúce porušenia museli nastať v predchádzajúcich troch rokoch, aj keď správny alebo súdny orgán môže v niektorých prípadoch dospieť k záverom týkajúcim sa uvedených skutočností po uplynutí týchto troch rokov. Po druhé, treba objasniť, že relevantnými sú závažné alebo opakované porušenia colných a daňových predpisov v súvislosti s hospodárskou činnosťou osôb opísaných v písmene b) uvedeného článku. Po tretie, treba objasniť, ktoré osoby iné ako žiadateľ musia byť v závislosti od organizačnej štruktúry žiadateľa posúdené na základe daného kritéria.
            
            
               (2)Vykonávacie nariadenie (EÚ) 2015/2447 by sa preto malo zodpovedajúcim spôsobom zmeniť.
            
            
               (3)Opatrenia stanovené v tomto nariadení sú v súlade so stanoviskom Výboru pre colný kódex,
            
            
               PRIJALA TOTO NARIADENIE:
            
            
               Článok 1
            
            
               Zmeny vykonávacieho nariadenia (EÚ) 2015/2447
            
            
               Článok 24 vykonávacieho nariadenia (EÚ) 2015/2447 sa mení takto:
            
            
               1.Odsek 1 sa nahrádza takto:
            
            
               „1. Kritérium stanovené v článku 39 písm. a) kódexu sa považuje za splnené, ak:
            
            
               a) neexistuje žiadne rozhodnutie správneho alebo súdneho orgánu, v ktorom by sa konštatovalo, že jedna z osôb opísaných v písmene b) sa za posledné tri roky v súvislosti so svojou hospodárskou činnosťou dopustila závažného alebo opakovaného porušenia colných alebo daňových predpisov, a
            
            
               b) žiadna z nasledujúcich osôb nemá záznam o závažnom trestnom čine v súvislosti so svojou hospodárskou činnosťou a v náležitých prípadoch ani s hospodárskou činnosťou žiadateľa:
            
            
               i) žiadateľ;
            
         
         
            
               ii) zamestnanec alebo zamestnanci zodpovední za colné záležitosti žiadateľa a
            
            
               iii) osoba alebo osoby poverené vedením žiadateľa alebo vykonávajúce kontrolu nad jeho riadením.“
            
            
               2.Odsek 3 sa nahrádza takto:
            
            
               „3. Ak osoba uvedená v odseku 1 písm. b) bode iii) iná ako žiadateľ je usadená alebo má miesto pobytu v tretej krajine, colný orgán príslušný na vydanie rozhodnutia posúdi spĺňanie kritéria uvedeného v článku 39 písm. a) kódexu na základe dostupnej evidencie a informácií.“
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 18. 11. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 269, 10.10.2013, s. 1.
               
               
                  
                     (2)
                  
                        Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).